Imtella' Lulju 31, 2020 - Aġġornata 31 Ta' Lulju, 2020 8:26pm Illejla beda jitlaqqa l-kunsill ġenerali straordinarju tal-Partit Nazzjonalista, bil-kunsilliera qed jivvutaw biex jiddeċiedu jekk t-tesserati tal-Partit għandhomx jivvutaw biex juru il-fiduċja tagħhom fil-kap tal-Partit, Adrian Delia jew jekk għandhix issir elezzjoni għall-kap ġdid. Il-votazzjoni tagħlaq għada fis-6 p.m. F'diskors fil-ftuħ tal-Kunsill Ġenerali, Dr Adrian Delia qal li l-vot tal-kunsilliera huwa wieħed bejn il-Partit Nazzjonalista tal-Passat jew Partit li joffri tama. Il-Kap Nazzjonalista qal li tliet snin ilu t-tesserati għażluh biex jibdel il-Partit Nazzjonalista u qatt ma stenna li sforz ġenwin biex il-Partit Nazzjonalista jingħata lura lin-nies kien se jsib daqshekk reżistenza. Stqarr li filwaqt li l-bidla mhix faċli, wieħed jeħtieġ li jafda li din se sservi ta' ġid għall-partit. Dr Delia qal li minkejja l-isfidi kollha li sab quddiemu, issagrifika kollox, inkluż il-professjoni u l-familja, iżda ma ċeda qatt u spjega li t-triq għall-bidla dejjem tispiċċa rebbieħa. Il-Kap Nazzjonalista qal li ftit jiem qabel tlaqqa l-eżekuttiv li ddeċieda li jmur għal dan il-vot, kienu se jippreżentaw 22 kandidat ġdid għall-elezzjoni ġenerali. Qal iżda li kollox kellu jieqaf minħabba li grupp ta' deputati li pprova jneħħiħ minn kap, ma wasalx bil-kostituzzjoni u għażel it-triq tal-istatut tal-Partit Nazzjonalista. Dr Delia qal li hu determinat li jwettaq il-mandat li ngħata għax jemmen li meta l-poplu jitkellem, irid jiġi rispettat. Iddeskriva dan il-perjodu bħala s-salib it-toroq għall-Partit Nazzjonalista – dwar jekk għandux ikun tal-ftit jew tal-ħafna. Il-Kap Nazzjonalista qal li dawk li telqu il-partit qabel l-2013 ma jridux jerġgħu lura għall-istess partit li kien imma jridu jmorru f'partit li jaqdi, jservi u jirrispetta lin-nies. Qal li il-votazzjoni mhix dwaru iżda dwar jekk il-kunsilliera jridux partit tal-imgħoddi jew tan-nies.